b"\n_START_ARTICLE_\nEduardo Molero Massa\n_START_SECTION_\nBiografia\n_START_PARAGRAPH_\nEstudi\xc3\xa0 al Col\xc2\xb7legi de Sant Josep de Val\xc3\xa8ncia, regentat pels jesu\xc3\xaftes, i fou dirigent de l'Associaci\xc3\xb3 d'Estudiants Cat\xc3\xb2lics a la Facultat de Dret de la Universitat de Val\xc3\xa8ncia. Un cop llicenciat en dret va ingressar al Cos Jur\xc3\xaddic Militar, del que n'hagu\xc3\xa9 de retirar-se quan es va aprovar la Llei Aza\xc3\xb1a durant la Segona Rep\xc3\xbablica Espanyola._NEWLINE_Militant de la Dreta Liberal Republicana (DRL), fou elegit diputat per la prov\xc3\xadncia de Val\xc3\xa8ncia a les eleccions generals espanyoles de 1933 pel Partit Republic\xc3\xa0 Conservador en coalici\xc3\xb3 amb el PURA. Poc despr\xc3\xa9s es pass\xc3\xa0 al Partit Agrari Espanyol. Despr\xc3\xa9s de la guerra civil espanyola va defensar en judici a alguns represaliats per les autoritats franquistes, com l'alcalde republic\xc3\xa0 de Sueca Bernardo Carb\xc3\xb3 Fuset._NEWLINE_El 1952 fou escollit membre de l'Acad\xc3\xa8mia Valenciana de Jurisprud\xc3\xa8ncia i Legislaci\xc3\xb3 i de l'Institut de Dret Processal, i de 1955 a 1958 fou procurador en Corts per la seva qualitat de deg\xc3\xa0 del Col\xc2\xb7legi d'Advocats de Val\xc3\xa8ncia. Va morir en juny de 1964 despr\xc3\xa9s d'una llarga malaltia. Li fou atorgada la creu de l'Orde de Sant Ramon de Penyafort."